ຍັງບໍ່ຮູ້ຂ່າວ ກ່ຽວກັບນັກແຕ້ມ ຊື່ສຽງດັງຂອງຈີນ
ນາຍ Ai Weiwei ນັກແຕ້ມຊື່ສຽງດັງຂອງຈີນ ຖືກຈັບຂະນທີ່ລາວ ກໍລັງຈະຂຶ້ນເຮືອບິນ ຢູ່ທີ່ສະໜາມບິນໃນກຸງປັກກິ່ງ
ທັງພັນລະຍາແລະເພື່ອນຝູງຂອງ ນາຍ Ai Weiwei ເວົ້າວ່າ ພວກເຂົາເຈົ້າແມ່ນບໍ່ໄດ້ຮັບຂ່າວຫຍັງເລີຍຈາກ ນັກແຕ້ມຊື່ສຽງດັງຂອງຈີນຫຼັງຈາກທີ່ເຈົ້າໜ້າທີ່ໄດ້ຈັບ ລາວໄປຂະນະທີ່ລາວກໍລັງຈະຂຶ້ນເຮືອບິນຢູ່ທີ່ສະໜາມ ບິນໃນກຸງປັກກິງ ໃນວັນອາທິດວານນີ້ ນາງ Lu Qing ພັນລະຍານາຍ Ai ໄດ້ບອກກັບພວກ ນັກຂ່າວໃນວັນຈັນວັນນີ້ວ່າ ຕໍາຫລວດບໍ່ໄດ້ການອະທິບາຍ ຫຍັງໝົດກ່ຽວກັບການຈັບກຸມຂອງນາຍ Ai ຕອນທີ່ພວກ ເຂົາເຈົ້າເຂົ້າໄປກວດຄົ້ນເຮືອນຂອງຜູ້ກ່ຽວແລະໄດ້ຂົນເອົາ ເຄື່ອງຄອມພິວເຕີແລະອຸບປະກອນຕ່າງໆໄປໃນຕອນແລງ ຂອງມື້ກ່ອນ ຕໍາຫລວດໄດ້ບຸກເຂົ້າໄປກວດຄົ້ນຫ້ອງ studio ຂອງນາຍ Ai ທີ່ກຸງປັກກິງ ແລະໄດ້ຈັບ ພວກຜູ້ຊ່ວຍຂອງລາວ 8 ຄົນໄປສອບປາກຄຳ ພວກຜູ້ຊ່ວຍເຫຼົ່ານີ້ໄດ້ກັບຄືນໄປເຮັດວຽກ ຄືນອີກໃນວັນຈັນວັນນີ້ ແຕ່ກ່າວວ່າພວກເຂົາເຈົ້າບໍ່ໄດ້ຮັບຂ່າວຫຍັງເລີຍກ່ຽວກັບສະພາບ ຂອງນາຍ Ai ຫຼືວ່າລາວຢູ່ໃສນັ້ນ ນາຍ Ai ແມ່ນນຶ່ງໃນພວກ ທີ່ມີຊື່ສຽງໂດງດັງສຸດໃນຈີນແລະ ເຄີຍໄດ້ສະແດງຜົນງານຂອງຜູ້ກ່ຽວມາແລ້ວທີ່ຫ້ອງສະແດງຮູບ Tate Modern gallery ໃນກຸງລອນດອນ ນາຍ Ai ຍັງເປັນຜູ້ມີບົດບາດສໍາຄັນໃນການອອກແບບສະໜາມກິລາ ຮູບຊົງຮັງນົກທີ່ເປັນສັນຍາລັກຂອງກິລາໂອລິມປິກ ປີ 2008 ທີ່ກຸງປັກກິງນັ້ນນໍາ ແຕ່ຂະນະດຽວກັນລາວຍັງເປັນຜູ້ຕ້ອງຕິນະໂຍບາຍຂອງລັດຖະບານຈີນເລື້ອຍໆເຊັ່ນກັນ ໃນການສື່ສານທາງສັງຄົມ Twitter ໃນບັນຊີຂອງຜູ້ກ່ຽວທີ່ມີຜູ້ຄົນເຂົ້າອ່ານຢ່າງຫຼວງຫຼາຍນັ້ນ ລາວໃຫ້ຂໍ້ສັງເກດວ່າໄດ້ການຈັບກຸມພວກຄັດຄ້ານລັດຖະບານເພີ່ມຂຶ້ນແລະພວກເຈົ້າໜ້າທີ່ ພວມຊອກຫາຊ່ອງທາງປ້ອງກັນ ບໍ່ໃຫ້ເກີດຄວາມວຸ້ນວາຍທີ່ໄດ້ຮັບແຮງກະຕຸກຊຸກຍູ້ຈາກການ ກໍ່ກະບົດລຸກຮືຂຶ້ນໃນທົ່ວພາກຕະເວັນອອກກາງນັ້ນ